SK Úradný vestník Európskej únie L 231/1

VYKONÁVACIE NARIADENIE KOMISIE (EÚ) 2017/1526

zo 6. septembra 2017,

ktoré sa týka neschválenia účinnej látky beta-cipermetrín v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 13 ods. 2,

keďže:

(1) Pokiaľ ide o postup a podmienky schvaľovania, je potrebné v súlade s článkom 80 ods. 1 písm. a) nariadenia (ES) č. 1107/2009 uplatňovať smernicu Rady 91/414/EHS (2) na účinné látky, pre ktoré sa prijalo rozhodnutie v súlade s článkom 6 ods. 3 uvedenej smernice pred 14. júnom 2011. V prípade beta-cipermetrínu sú podmienky stanovené v článku 80 ods. 1 písm. a) nariadenia (ES) č. 1107/2009 splnené vykonávacím rozhodnutím Komisie 2011/266/EÚ (3).

(2) V súlade s článkom 6 ods. 2 smernice 91/414/EHS bola 13. novembra 2009 Spojenému kráľovstvu od spoločnosti Cerexagri SAS doručená žiadosť o zaradenie účinnej látky beta-cipermetrín do prílohy I k smernici 91/414/EHS. Vykonávacím rozhodnutím 2011/266/EÚ sa potvrdilo, že dokumentácia je „úplná“ v tom zmysle, že v zásade spĺňa požiadavky na údaje a informácie stanovené v prílohách II a III k smernici 91/414/EHS.

(3) Hodnotenie účinkov tejto účinnej látky na zdravie ľudí, zdravie zvierat a životné prostredie v prípade používaní navrhovaných žiadateľom sa vykonalo v súlade s postupom stanoveným v článku 6 ods. 2 a 4 smernice 91/414/EHS. Určený spravodajský členský štát predložil 4. apríla 2013 návrh hodnotiacej správy.

(4) Návrh hodnotiacej správy bol preskúmaný členskými štátmi a Európskym úradom pre bezpečnosť potravín (ďalej len „úrad“). Úrad predložil 27. mája 2014 Komisii svoje závery z hodnotenia účinnej látky beta-cipermetrín (4) z hľadiska rizika pesticídov. Úrad dospel k záveru, že v prípade hodnotených použití beta-cipermetrínu existuje vysoké riziko pre vodné organizmy, včely a necieľové článkonožce. Okrem toho hodnotenie rizika pre pôdne a vodné organizmy a hodnotenie expozície podzemných vôd nebolo možné dokončiť z dôvodu nepredloženia dostačujúcich potrebných informácií v súvislosti s osudom a správaním cyklopropánovej časti beta-cipermetrínu. Neboli poskytnuté ani informácie o metabolizme hospodárskych zvierat, ktoré sú potrebné na potvrdenie definície rezíduí pre živočíšne produkty, ani informácie o profile toxicity metabolitu PBA a jeho relevantnosti pre hodnotenie rizika pre spotrebiteľov.

(5) V dôsledku toho nebolo možné na základe dostupných informácií dospieť k záveru, že beta-cipermetrín spĺňa kritériá na zaradenie do prílohy I k smernici 91/414/EHS.

(6) Komisia vyzvala žiadateľa, aby predložil svoje pripomienky k záverom úradu. Komisia okrem toho v súlade s článkom 9 nariadenia Komisie (EÚ) č. 188/2011 (5) vyzvala žiadateľa, aby predložil svoje pripomienky k návrhu revíznej správy. Žiadateľ predložil svoje pripomienky, ktoré boli dôkladne preskúmané.

(7) Napriek argumentom, ktoré žiadateľ predložil, však nebolo možné vyvrátiť obavy uvedené v odôvodnení 4. V dôsledku toho sa nepreukázalo, že v prípade prípravkov na ochranu rastlín obsahujúcich beta-cipermetrín možno očakávať, že za navrhnutých podmienok používania vo všeobecnosti spĺňajú požiadavky stanovené v článku 5 ods. 1 písm. a) a b) smernice 91/414/EHS.

(8) V súlade s článkom 13 ods. 2 nariadenia (ES) č. 1107/2009 by sa preto beta-cipermetrín nemal schváliť.

(9) Týmto nariadením sa žiadateľovi nekladie prekážka v tom, aby predložil ďalšiu žiadosť týkajúcu sa beta-cipermetrínu v súlade s článkom 7 nariadenia (ES) č. 1107/2009.

(10) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Neschválenie účinnej látky

Účinná látka beta-cipermetrín sa neschvaľuje.

Článok 2

Nadobudnutie účinnosti

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 6. septembra 2017 Za Komisiu predseda Jean-Claude JUNCKER

(1) Ú. v. EÚ L 309, 24.11.2009, s. 1.

(2) Smernica Rady 91/414/EHS z 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

(3) Vykonávacie rozhodnutie Komisie 2011/266/EÚ z 2. mája 2011, ktorým sa v zásade uznáva úplnosť dokumentácie predloženej na podrobné preskúmanie s cieľom možného zaradenia beta-cipermetrínu, eugenolu, geraniolu a tymolu do prílohy I k smernici Rady 91/414/EHS (Ú. v. EÚ L 114, 4.5.2011, s. 3).

(4) EFSA (Európsky úrad pre bezpečnosť potravín), 2014 Záver z partnerského preskúmania účinnej látky beta-cipermetrín z hľadiska posúdenia rizika pesticídov (Conclusion on the peer review of the pesticide risk assessment of the active substance beta-cypermethrin). Vestník EFSA (EFSA Journal) (2014) 12(6):3717, 90 s, doi:10.2903/j.efsa.2014.3717.

(5) Nariadenie Komisie (EÚ) č. 188/2011 z 25. februára 2011, ktorým sa stanovujú podrobné pravidlá vykonávania smernice Rady 91/414/EHS, pokiaľ ide o postup posudzovania účinných látok, ktoré dva roky po oznámení uvedenej smernice neboli na trhu (Ú. v. EÚ L 53, 26.2.2011, s. 51).